Na podlagi Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg in 3/22- ZDeb, v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16, v nadaljevanju: Pravilnik) in Pravilnikom o strokovnih komisijah (Uradni list RS, št. 173/20), Ministrstvo za kulturo RS objavlja

**Javni razpis za izbor kulturnih projektov na področju intermedijskih umetnosti, ki jih bo v letu 2022 sofinancirala Republika Slovenija iz proračuna, namenjenega za kulturo, z oznako JPR-IMU-2022**

(v nadaljevanju: javni razpis)

1. **NAZIV IN SEDEŽ NAROČNIKA JAVNEGA RAZPISA**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljevanju ministrstvo).

1. **PREDMET JAVNEGA RAZPISA**

Predmet javnega razpisa je sofinanciranje kulturnih projektov na področju intermedijskih umetnosti, ki jih bodo v letu 2022 izvedli naslednji izvajalci:

* nevladne kulturne organizacije, katerih programi niso bili izbrani na javnem razpisu z oznako JPR-PROG-2022-2025 oziroma katerih na ta razpis prijavljeni projekti ne spadajo v okvir večletnih kulturnih projektov, ki so bili izbrani na javnem razpisu z oznako JPR-VP-22-25;
* javni zavodi na področju kulture, ki v letu 2021 s strani ministrstva niso bili neposredno pozvani k predložitvi programa dela in finančnega načrta za leto 2022 oziroma katerih na ta razpis prijavljeni projekti ne spadajo v okvir večletnih kulturnih projektov, ki so bili izbrani na javnem razpisu z oznako JPR-VP-22-25;
* samozaposleni v kulturi in druge fizične osebe, ki delujejo na področju intermedijskih umetnosti.

V besedilu razpisa uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za ženski in moški spol.

1. **CILJI JAVNEGA RAZPISA**

Sofinanciranje je namenjeno podpori kulturnim projektom na področju intermedijskih umetnosti, ki so v javnem interesu in so prepoznani kot vrhunski ter nujno potrebni za uresničevanje načel raznovrstnosti in dostopnosti javnih kulturnih dobrin, podpori delovanju in razvoju vrhunskih ustvarjalcev in izvajalcev, spodbujanju sodelovanja večjega števila ustvarjalcev ter spodbujanju razvoja mladih, šele uveljavljajočih se nadarjenih ustvarjalcev.

1. **OPREDELITVE POJMOV**

**Intermedijske umetnosti** so v kontekstu tega razpisa opredeljene kot umetniške prakse, ki v raziskovanju novih izraznih možnosti ter tematik segajo prek meja etabliranih umetnostnih zvrsti in področij. V nasprotju z večpredstavnostnimi pristopi likovnih, uprizoritvenih, glasbenih in drugih uveljavljenih umetniških praks so intermedijske umetnosti pogosto naravnane transdisciplinarno (posamič vzpostavljajo novo polje raziskovanja), delujejo na presečiščih različnih znanosti in ved ter umetnosti, pa tudi sodobnih tehnologij. V svojem ustvarjalnem izrazu, uporabljenih orodjih ter pristopih se opirajo na nove informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Projekt** je posamezna kulturna aktivnost, ki je po zasnovi, vsebini, izvedbi in obsegu zaključena celota, kar je mogoče razbrati iz prijaviteljevih v celoti izpolnjenih prijavnih obrazcev in obveznih prilog. Je dostopen javnosti in bo izveden v letu 2022.

**Postprodukcija** zajema celoten načrtovani obseg realizacije ponovitev in gostovanj projekta v letu 2022.

**Koprodukcija** je enakovreden odnos dveh ali več izvajalcev (nevladne kulturne organizacije s statusom pravne osebe, javni zavodi), ki združijo kreativne potenciale in sredstva za uresničitev skupnega projekta (dodatni finančni vložek ni vezan na njihov siceršnji vložek v obliki prostorov, tehnike, kadrov ali storitev). Koprodukcija pomeni, da so za realizacijo projekta odgovorni vsi partnerji, medtem ko je prijavitelj koprodukcije le eden od njih (izvršni producent), čeprav vsi partnerji delijo enako odgovornost glede izvedbe koprodukcijskega projekta in so upravičeni do enakovrednih skupnih referenc, skladno z medsebojnim pisnim dogovorom. Koprodukcijska razmerja ureja sklenjen (podpisan) dogovor, v katerem so natančno opredeljene odgovornosti in dolžnosti posameznih partnerjev ter vse njihove medsebojne obveznosti (finančne, vsebinske, kadrovske, izvedbene). **Obvezna priloga** k prijavi koprodukcijskega projekta je sklenjen (podpisan) dogovor med koprodukcijskimi partnerji, ki ne predvideva financiranja projekta iz iste proračunske postavke ali iz istega razpisa ministrstva. Kot izvršni producenti ali koproducenti ne morejo nastopati fizične osebe.

**Soorganizatorstvo** je odnos prijavitelja kot nosilca projekta, in drugih soorganizatorjev (nevladne kulturne organizacije s statusom pravne osebe, javni zavodi, samozaposleni na področju kulture), ki s svojimi deleži (prostor, kadri, storitve, tehnična podpora in druga sredstva) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj. **Obvezna priloga** k prijavi projekta, ki vključuje soorganizatorje, je podpisana izjava soorganizatorja, ki ne predvideva financiranja projekta iz iste proračunske postavke ali iz istega razpisa ministrstva. Fizične osebe ne morejo nastopati kot soorganizatorji, lahko pa so vabljene kot razstavljavci ali kuratorji in jim pripadajo avtorski honorarji, vključno z morebitnimi potnimi stroški in stroški bivanja.

**Upravičene osebe** so prijavitelji projektov, ki delujejo na področju intermedijskih umetnosti ter hkrati izpolnjujejo splošne in posebne pogoje, določene v javnem razpisu.

**Nevladna kulturna organizacija za namen tega razpisa je** društvo, ustanova, zavod, zadruga ali druga nevladna organizacija s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, in ki izpolnjuje naslednje pogoje:

* ima sedež v Republiki Sloveniji,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica,
* ki se presoja v skladu z Zakonom o nevladnih organizacijah (Uradni list RS, št. 21/18).

**Samozaposleni v kulturi** (v nadaljevanju: samozaposleni) so osebe, ki so na dan oddaje vloge na javni razpis in do zaključka projekta vpisane v razvid samozaposlenih v kulturi, ki ga vodi ministrstvo.

**Fizične osebe** so posamezniki z različnimi statusi (zaposleni, upokojeni, brezposelni…). Zaprosijo lahko le za svoj avtorski honorar, ki že vključuje stroške njihovega lastnega ustvarjalnega dela in predstavitve za javnost, morebitne potne stroške in stroške bivanja ter posredne stroške. Višina izplačila za odobrene projekte fizičnih oseb (razen za samozaposlene v kulturi in samostojne podjetnike) je v pogodbi zapisana v znesku bruto bruto. To pomeni, da so vključeni tudi vsi davki, prispevki in akontacija dohodnine. Te dajatve odvede že ministrstvo, zato izvajalec s statusom fizične osebe na transakcijski račun prejme le neto znesek.

**Prijavitelj projekta** je odgovorni izvajalec, ki je upravičena oseba in bo v morebitni sklenjeni pogodbi naveden kot pogodbena stranka.

**Odgovorna oseba prijavitelja projekta** je odgovorni nosilec projekta, ki poslovno in vsebinsko predstavlja in zastopa kulturno organizacijo, oziroma posameznik v vlogi avtorja.

**Razstavnina** je avtorski honorar umetniku, ki javno predstavi svoja umetniška dela v okviru razstavnega ali performativnega projekta. Ministrstvo ga uvršča med obvezne stroške in določa najnižje bruto obsege: najmanj 500,00 evrov za osebno razstavo ali osebni performativni projekt iz tekoče produkcije, najmanj 1.500,00 evrov za pregledno razstavo ali pregledni performativni projekt in najmanj 3.000,00 evrov za retrospektivno razstavo ali retrospektivni performativni projekt. V primeru skupinske razstave se vsaj 20 % pogodbene vrednosti nameni sodelujočim umetnikom. Razstavnine brez posebnega pisnega dogovora z avtorjem ni dopustno nadomestiti s produkcijskim vložkom.

**Referenčna prizorišča** so tiste galerije in drugi prireditveni prostori, ki so se v preteklosti uveljavili prek razstavnih in performativnih dogodkov s področij vizualnih ali intermedijskih umetnosti in pri katerih so udeleženi strokovnjaki s teh področij (referenčni kustosi in kuratorji). Prijavitelji jih izkazujejo z medijskimi odzivi in CV sodelujočih strokovnjakov, ki sodijo med **obvezne priloge**.

**Referenčni kustosi in kuratorji** za področje sodobnih vizualnih ali intermedijskih umetnosti so strokovnjaki, ki so s svojim delom v preteklosti izkazali usposobljenost za kritiško presojo, proučevanje in promocijo sodobnih vizualnih ali intermedijskih umetnosti. To izkazujejo s CV, ki sodijo med **obvezne priloge**.

**Finančna uravnoteženost** projekta pomeni:

* da so upravičeni stroški projekta uravnoteženi z njegovim obsegom in vsebino (zlasti glede cenovne primernosti in stroškovne učinkovitosti) in
* da so prihodki enaki odhodkom.

**Celotna vrednost projekta** obsega vse načrtovane odhodke.

1. **RAZPISNA PODPODROČJA NA PODROČJU INTERMEDIJSKIH UMETNOSTI**

Ministrstvo v okviru javnega razpisa na področju intermedijskih umetnosti razpisuje štiri podpodročja:

* 1. **Podpodročje: Produkcija in postprodukcija v Sloveniji**

Podpodročje je namenjeno prvi izvedbi intermedijskega projekta slovenske produkcije in umetnikov iz Slovenije na območju Republike Slovenije ali v zamejstvu, ki je po obsegu enovit, časovno in izvedbeno pa zaključena celota, ki je dostopen javnosti in bo izveden v letu 2022. Postprodukcija v Sloveniji in zamejstvu obsega ponovitve prvoizvedene produkcije, ki ni starejša od enega leta.

* 1. **Podpodročje: Postprodukcija na referenčnih prizoriščih v tujini**

Podpodročje je namenjeno gostovanju projekta slovenske produkcije in umetnikov iz Slovenije po prvotni izvedbi v Sloveniji, na referenčnem prizorišču v tujini. Vabilo tujega partnerja s specifikacijo prevzetih stroškov je **obvezna priloga** vlogi prijavitelja. Pravne osebe lahko zaprosijo za sofinanciranje organizacije gostujočega slovenskega projekta in s tem povezanih stroškov, umetniki pa le za svoj avtorski honorar za lasten avtorski projekt, ki pa lahko zajema tudi morebitne potne stroške in stroške bivanja (če teh ne krije gostitelj).

* 1. **Podpodročje: Prvi avtorski projekt**

Prvi avtorski projekt je neposredna podpora za ustvarjalno delo fizičnih oseb, mlajših samozaposlenih v kulturi ali absolventov visokih šol ene od umetnostnih smeri, ki že lahko izkažejo reference tudi izven študijskega procesa ter v letu 2022 še ne bodo dopolnili 30 let in jim prijavljen avtorski projekt omogoča realizacijo lastnega avtorskega projekta na področju intermedijskih umetnosti. Izbrani prijavitelji lahko zaprosijo le za svoj avtorski honorar, ki pa lahko vsebuje tudi druge stroške, kot na primer potne stroške in stroške bivanja.

* 1. **Podpodročje: Delovne štipendije**

Podpodročje je namenjeno sofinanciranju delovnih štipendij samozaposlenih v kulturi s statusom intermedijskih umetnikov. Namen delovne štipendije je spodbujanje ustvarjalnega, raziskovalnega in samoizobraževalnega dela ter s tem povezane mobilnosti posebej nadarjenih mladih intermedijskih ustvarjalcev, brez odvisnosti od neposredne izvedbe konkretnih projektov. Vrednost sofinancirane delovne štipendije je 5.000,00 evrov. Delovna štipendija ni namenjena neposredni umetniški produkciji, lahko pa je priprava nanjo, če je to utemeljeno z zahtevnostjo projekta. Delovna štipendija ni namenjena modifikacijam že izvedenih projektov.

1. **POGOJI ZA SODELOVANJE NA RAZPISU**

* 1. **Splošni pogoji:**

Vloge na javni razpis lahko oddajo le prijavitelji, ki izpolnjujejo naslednje splošne pogoje:

1. opravljajo dejavnosti v Republiki Sloveniji in so registrirani za opravljanje kulturno-umetniških dejavnosti ter posredovanje kulturnih dobrin ter glede na osnovno dejavnost niso izobraževalne ali vzgojno-izobraževalne institucije oziroma organizacije, katerih temeljni namen za ustanovitev ni opravljanje kulturno-umetniških dejavnosti oziroma posredovanje kulturnih dobrin v Republiki Sloveniji;
2. njihovi koproducenti ali soorganizatorji nimajo istega zakonitega zastopnika in odgovorne osebe projekta;
3. kot zakoniti zastopniki prijavitelja ne nastopajo hkrati tudi kot razstavljalci in/ali kuratorji (razen v primeru prijave fizične osebe za svoj avtorski honorar);
4. kot prijavitelji projekta javnih kulturnih programov niso bili izbrani na javnem razpisu JPR-PROG-2022-2025 oziroma njihovi prijavljeni projekti niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25 ali da kot javni zavodi na področju kulture v letu 2021 s strani ministrstva niso bili neposredno pozvani k predložitvi programa dela in finančnega načrta za leto 2022;
5. ne prijavljajo projektov (ali njihove nadgradnje), ki so sofinancirani na programskih ali projektnih razpisih oz. pozivih Ministrstva za obdobje od leta 2022 dalje, na razpisih Slovenskega filmskega centra javne agencije RS, Javne agencije za knjigo RS, Javnega sklada RS za kulturne dejavnosti;
6. v primeru, da so bili pogodbena stranka ministrstva v letih 2020 in 2021, so izpolnjevali vse pogodbene obveznosti (podlaga za ugotovitev izpolnjevanja pogodbenih obveznosti je arhivirana in tekoča dokumentacija na ministrstvu za leta 2020 in 2021);
7. nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 - uradno prečiščeno besedilo, 185/20 in 3/22 - ZDeb);
8. prijavljeni projekti bodo v celoti realizirani v letu 2022;
9. zagotovljena je dostopnost projekta javnosti;
10. prihodki projekta so enaki odhodkom projekta;
11. isti projekt prijavlja le en prijavitelj;
12. prijavitelj kot produkcije ne prijavlja tujega projekta in/ali tujih izvajalcev;
13. prijavljeni projekt vsebinsko sodi na razpisno področje, ki je definirano v 4. točki tega razpisa, in enega od podpodročij iz 5. točke razpisnega besedila ter ga strokovna komisija lahko oceni s kriteriji, določenimi v razpisnem besedilu;
14. projekt bo, ko bo izvajan v Sloveniji, izveden v slovenskem jeziku;
15. v okviru objave rezultatov javnega razpisa dovoljujejo objavo osebnih podatkov na spletni strani ministrstva, v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 - uradno prečiščeno besedilo in 177/20);
16. vloga je v celoti napisana v slovenskem jeziku (razen naslova projekta in morebitnih originalnih izjav tujih partnerjev, kadar gre za gostovanje v tujini).

**Prijavitelj poda izjave o izpolnjevanju pogojev iz točke 6.1. v predpisanem prijavnem obrazcu. Na zahtevo ministrstva mora prijavitelj v določenem roku predložiti izvirna potrdila o izpolnjevanju posameznih splošnih pogojev.**

* 1. **Posebni pogoji:**

Vloge na javni razpis lahko oddajo le prijavitelji, ki poleg splošnih izpolnjujejo še naslednje posebne pogoje za posamezno podpodročje:

* + 1. **Posebni pogoji za sodelovanje na razpisnem podpodročju Produkcija in postprodukcija v Sloveniji ter Postprodukcija na referenčnih prizoriščih v tujini:**
* da so v obdobju 2018 - 2021 pretežno delovali na področju intermedijskih umetnosti in so kadarkoli v tem obdobju na referenčnih prizoriščih izvedli vsaj 3 avtorske projekte na področju intermedijskih umetnosti;
* da znaša zaprošena vsota za sofinanciranje projekta s strani Ministrstva za kulturo največ 5.500,00 evrov in da ta znesek ne presega 70 % celotne vrednosti projekta;
* da na javni razpis prijavljajo največ en (1) projekt, ki je po vsebini, časovni zasnovi in obsegu zaključena avtorska celota in bo v primeru sodelovanja na razpisnem podpodročju Produkcija in postprodukcija v Sloveniji prvič izveden v letu 2022;
* fizičnim osebam se vsi stroški izvedbe izplačajo v obliki avtorskega honorarja, ki že vključuje stroške njihovega lastnega ustvarjalnega dela (stroški materiala, ostalega gradiva ipd.), stroške predstavitve za javnost, morebitne potne stroške in stroške bivanja;
* da kot prijavitelji postprodukcije na referenčnih prizoriščih v tujini izkazujejo originalno vabilo tujega organizatorja ali producenta.
	+ 1. **Posebni pogoji za sodelovanje na podpodročju Prvi avtorski projekti:**
* da se prijavljajo samostojno kot avtorji lastnega projekta (projekta ne prijavljajo kot soavtorji ali producenti), ki bo izveden v slovenskem kulturnem prostoru;
* da so v času prijave na razpis vpisani v razvid samozaposlenih v kulturi na področju intermedijskih umetnosti ali so absolventi visokih šol ene od umetnostnih smeri;
* da v letu 2022 še ne bodo dopolnili 30 let;
* da na javni razpis prijavljajo največ en (1) projekt, ki je po vsebini, časovni zasnovi ter obsegu zaključena avtorska celota in bo prvič izveden v letu 2022;
* fizičnim osebam se vsi stroški izvedbe izplačajo v obliki avtorskega honorarja, ki že vključuje stroške njihovega lastnega ustvarjalnega dela (stroški materiala, ostalega gradiva ipd.), stroške predstavitve za javnost, morebitne potne stroške in stroške bivanja;
* da v namen izvedbe projekta zaprošajo za največ 5.500,00 evrov in da ta znesek ne presega 70 % celotne vrednosti projekta.
	+ 1. **Posebni pogoji za sodelovanje na podpodročju Delovne štipendije:**
* da se prijavljajo samostojno kot avtorji, ki pretežno delujejo na področju intermedijskih umetnosti;
* da so v času prijave na razpis vpisani v razvid samozaposlenih v kulturi na področju intermedijskih umetnosti;
* da se na javni razpis prijavljajo le na podpodročju Delovne štipendije;
* da so v obdobju 2018 - 2021 v slovenskem kulturnem prostoru izvedli vsaj dva (2) samostojna avtorska intermedijska projekta in v tem času niso bili prejemniki delovne štipendije ministrstva;
* da ne prijavljajo projekta, ki je modifikacija že izvedenih projektov;
* da v letu 2022 še ne bodo dopolnili 30 let;
* da v času prijave na razpis ne opravljajo funkcije odgovorne osebe pravnih oseb ali producenta, ki se prijavlja na ta razpis.
1. **UGOTAVLJANJE IZPOLNJEVANJA RAZPISNIH POGOJEV**

Izpolnjevanje pogojev ugotavlja komisija za odpiranje vlog, ki jo izmed zaposlenih na ministrstvu imenuje minister za kulturo.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

1. **RAZPISNI KRITERIJI**

Projekte, prijavljene na projektni razpis, člani strokovne komisije ocenjujejo na podlagi naslednjih kriterijev.

* 1. **Vsa podpodročja, razen podpodročja delovnih štipendij**

|  |  |
| --- | --- |
| **Kriterij:** | **Najvišje število****možnih točk** |
| 1. reference prijavitelja na razpisnem področju v obdobju 2017-2021

(prepoznavnost in uveljavljenost prijavitelja v strokovni javnosti ali izkazana posebna nadarjenost posameznega avtorja – pisna priporočila, objave v medijih, prejete nagrade)(brez ustreznih referenc na področju – 0 točk; slabe reference – 4 točke; povprečne reference – 8 točk, dobre reference – 12 točk, presežne reference – 15 točk) | 15 |
| 1. reference izvajalcev (aktualnost in kakovost)

(brez ustreznih referenc na področju – 0 točk; slabe reference – 6 točk; povprečne reference – 10 točk, dobre reference – 14 točk, presežne reference – 20 točk) | 20 |
| 1. vsebinska izvirnost in aktualnost v izkazovanju uporabe sodobnih tehnologij, ki omogočajo različne oblike, prakse in izraze v slovenskem in širšem kulturnem prostoru

(neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
| 1. glede na obseg in vsebino realno ovrednoten in uravnotežen projekt (delež lastnih in pridobljenih sredstev, stopnja izvedljivosti projekta glede

na njegovo vsebinsko, tehnično in finančno zasnovo)(neustrezno – 0 točk; zadostno – 6 točk; dobro – 10 točk; zelo dobro – 14 točk; odlično – 20 točk) | 20 |
| 1. predvidena dostopnost in odmevnost projekta (promocijski načrt, preseganje lokalnih interesov, načrtovanje postprodukcij, referenčnost prizorišč) ter dostopnost informacij o projektu

(neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
| Prijavitelj, ki ima status nevladne organizacije v javnem interesu na področju kulture, prejme 5 točk (16. člen Zakona o nevladnih organizacijah (ZNOrg), Uradni list RS, št. 21/18)  | 5 |
|  **SKUPAJ:** | **100** |

* 1. **Podpodročje Delovne štipendije:**

|  |  |
| --- | --- |
| **Kriterij:** | **Najvišje število****možnih točk** |
| 1. izkazana posebna nadarjenost intermedijskega umetnika (reference prijavitelja, referenčne medijske objave in/ali priporočila referenčnih področnih strokovnjakov)

(brez ustreznih referenc na področju – 0 točk; slabe reference – 9 točk; povprečne reference – 15 točk; dobre reference – 21 točk, presežne reference – 30 točk) | 30 |
| 1. izvirnost in inovativnost delovnega načrta

(neustrezna – 0 točk; zadostna – 12 točk; dobra – 20 točk; zelo dobra – 28 točk; odlična – 40 točk) | 40 |
| 1. izvedljivost delovnega načrta

(neustrezna – 0 točk; zadostna – 3 točk; dobra – 5 točk; zelo dobra – 7 točk; odlična – 10 točk) | 10 |
| 1. prepoznavnost delovnega načrta za razvoj avtorja in področja intermedijskih umetnosti v slovenskem kulturnem prostoru

(neustrezna – 0 točk; zadostna – 6 točk; dobra – 10 točk; zelo dobra – 14 točk; odlična – 20 točk) | 20 |
|  **SKUPAJ:** | **100** |

Ocenjevanje in vrednotenje vlog opravi strokovna komisija za področje intermedijskih umetnosti.

Točkovanje posamezne vloge opravi vsak član komisije v skladu z omenjenimi kriteriji. Ocene so uravnotežene tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: kriterij reference izvajalcev (aktualnost in kakovost) od skupno 3 članov komisije 2 člana komisije ocenita s po 14 točkami, tretji pa z 10 točkami. Seštevek točk 38 se v takem primeru deli s številom 3, kot je članov komisije, kar da povprečje 12,66\*. Ocena kriterija se v tem primeru zaokroži na 13 točk in ta ocena v seštevku z ostalimi štirimi ocenami posameznih kriterijev tvori skupno oceno vloge.

1. **UPORABA KRITERIJEV IN DOLOČITEV ZNESKA SOFINANCIRANJA**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Projekt je na podlagi razpisnih kriterijev lahko ocenjen z največ 100 točkami.

Sofinanciranje prijav na podpodročju Delovne štipendije se obravnava ločeno od ostalih podpodročij. Prijave na tem podpodročju, ki prejmejo vsaj 85 točk, se razvrstijo v vrstni red po številu prejetih točk. Ministrstvo bo v letu 2022 predvidoma financiralo do tri delovne štipendije, vrednosti posamezne delovne štipendije je 5.000,00 evrov bruto. V sofinanciranje se sprejmejo prijave z najvišjim številom točk, ki hkrati dosegajo vsaj 85 točk. Če bi po ocenjevanju komisije imelo več prijav enako število točk in na ta način ne bi bilo mogoče določiti treh najvišje ocenjenih prijav, se med prijavami z enakim seštevkom točk za sofinanciranje izbere tisto ali tiste prijave, ki jo ali ju oziroma jih je strokovna komisija bolje ocenila po kriteriju izvirnosti in inovativnosti delovnega načrta. Če po tem kriteriju ne bi bilo mogoče razlikovati (oziroma bi imele primerjane prijave enako oceno tega kriterija), se kot naslednja na enak način v ozir vzame ocena kriterija izkazane posebne nadarjenosti intermedijskega umetnika, v primeru potrebe pa za njo ocena prepoznavnosti delovnega načrta za razvoj avtorja in področja intermedijskih umetnosti v slovenskem prostoru. Če bi bile primerjane prijave enako ocenjene tudi po vseh naštetih posameznih kriterijih, se v sofinanciranje sprejme prijava mlajšega kandidata. Če na razpis ne bi prispele najmanj tri prijave, ki bi v ocenjevanju dosegle vsaj 85 točk, se preostala sredstva namenijo sofinanciranju projektov z ostalih podpodročij.

Projekti z ostalih podpodročij se razvrstijo v vrstni red po številu prejetih točk. Vstopni prag za sofinanciranje je 81 točk. V sofinanciranje bodo sprejeti najvišje ocenjeni projekti v okviru razpoložljivih sredstev. Ko se razpoložljiva sredstva porabijo, se nižje uvrščenih projektov ne sprejme v sofinanciranje. Znesek sofinanciranja za posamezni projekt, sprejet v sofinanciranje, se določi tako, da se zaprošena vrednost sofinanciranja pomnoži s količnikom, ki odraža število prejetih točk. Primer: prijavitelj, ki bo dosegel 100 točk, bo sofinanciran v višini 100% zaprošene vrednosti (količnik 1); prijavitelj, ki bo dosegel 85 točk, bo sofinanciran v višini 85% zaprošene vrednosti (količnik 0,85).

Če bi strokovna komisija z enakim številom točk ocenila dve ali več vlog in bi bila hkrati z uvrstitvijo obeh (oziroma večih) v sofinanciranje presežena razpoložljiva sredstva, se med prijavami z enakim seštevkom točk v sofinanciranje sprejme tisto, ki jo je strokovna komisija bolje ocenila po kriteriju 3 (vsebinska izvirnost in aktualnost v izkazovanju uporabe sodobnih tehnologij, ki omogočajo različne oblike, prakse in izraze v slovenskem in širšem kulturnem prostoru), v primeru še vedno enakega rezultata še po kriteriju 2 (reference izvajalcev (aktualnost in kakovost)) in v primeru še vedno enakega rezultata nadalje po kriteriju 5 (predvidena dostopnost in odmevnost projekta (promocijski načrt, preseganje lokalnih interesov, načrtovanje postprodukcij, referenčnost prizorišč) ter dostopnost informacij o projektu). Ta način velja za vsa podpodročja, z izjemo podpodročja Delovne štipendije.

Po potrebi se oblikuje tudi rezervni seznam po vrstnem redu, in sicer po številu prejetih točk. Projekti z rezervnega seznama se lahko v sofinanciranje sprejmejo v primeru, da posamezni prijavitelji projektov, ki bi bili v sofinanciranje sprejeti po zgoraj opisanem načinu, ne bi pristopili k podpisu pogodb oziroma ne bi izvedli projekta in bi bilo ministrstvo o tem obveščeno dovolj zgodaj, da bi ocenilo, da bi bilo smiselno v sofinanciranje sprejeti nadomestne projekte. Višina sofinanciranja projekta z rezervnega seznama se v tem primeru izračuna na enak način kot je opisano zgoraj.

S prijavitelji izbranih projektov bodo na podlagi odločb sklenjene pogodbe za obdobje trajanja sofinanciranja.

1. **PREDVIDENA VREDNOST RAZPOLOŽLJIVIH SREDSTEV**

Okvirna vrednost razpoložljivih sredstev, namenjenih za predmet razpisa, je **65.000,00 evrov**.

Vrednost posamezne delovne štipendije je 5.000,00 evrov bruto. Ministrstvo bo v letu 2022 predvidoma financiralo do tri delovne štipendije.

1. **UPRAVIČENI STROŠKI**

**Upravičeni stroški** za sofinanciranje s strani ministrstva so:

* **Programski stroški projekta**, ki:
* izhajajo iz predmeta pogodbe,
* so nujno potrebni za kvalitetno izvedbo (so)financiranega projekta
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu (ali koproducentu ali soorganizatorju),
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija).
* niso in ne bodo istočasno financirani od drugih sofinancerjev projekta (dvojno financiranje).

Alkoholne pijače, tobačni izdelki, stroški reprezentance **niso upravičen strošek** znotraj programskih stroškov projekta**.**

* **Posredni stroški projekta**, ki:
	+ nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Upravičeni programski stroški projekta se izkazujejo** z računi, pogodbami, potrdili o izvedenih plačilih in drugo obračunsko dokumentacijo skladno z veljavnimi računovodskimi standardi. **Računov ni potrebno prilagati prijaviteljem v vlogi fizične osebe**, ki se jim lahko stroški izvedbe projekta izplačajo le v obliki avtorskega honorarja, ki vključuje stroške njihovega lastnega ustvarjalnega dela in predstavitve za javnost, morebitne potne stroške in stroške bivanja ter posredne stroške.

**Posredni stroški** **projekta** so določeni kot pavšal v višini 10 % vrednosti z odločbo in pogodbo dodeljenih sredstev sofinanciranja in se jih ne izkazuje.

Če bo ministrstvo kadarkoli v času izvajanja projekta ali pozneje ugotovilo, da je prijavitelj katerokoli dokazilo o nastanku stroška, ki ga je uveljavil kot strošek sofinanciranega projekta, uveljavil še pri kateremkoli drugem projektu, bo obveznost ministrstva do prejemnika sredstev prenehala, prejemnik sredstev pa bo moral že prejeta sredstva vrniti na račun integralnega proračuna RS, skupaj z zakonskimi zamudnimi obrestmi.

V primeru, da prijavitelj določenega računa oziroma drugega dokazila o nastanku stroška ne uveljavlja v celoti, mora jasno navesti, v kolikšnem delu ga uveljavlja.

Glede vsakega stroška, v zvezi s katerim ob pregledu zahtevka za izplačilo oziroma zaključnega vsebinskega in finančnega poročila ni razvidna neposredna povezava med nastankom stroška in izvedbo projekta, lahko ministrstvo od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo projekta. Če bo ministrstvo ugotovilo, da nastali strošek v resnici ni povezan z izvedbo projekta, bo obveznost ministrstva do prejemnika sredstev prenehala, prejemnik sredstev pa bo moral že prejeta sredstva vrniti na račun integralnega proračuna RS, skupaj z zakonskimi zamudnimi obrestmi.

**Fizične osebe kot prijavitelji lahko zaprosijo izključno za svoj avtorski honorar oziroma se jim lahko stroški izvedbe projekta izplačajo le v obliki avtorskega honorarja, ki vključuje stroške njihovega lastnega ustvarjalnega dela in predstavitve za javnost, morebitne potne stroške in stroške bivanja ter posredne stroške.**

1. **OBDOBJE ZA PORABO DODELJENIH SREDSTEV**

Dodeljena proračunska sredstva za izbrane projekte morajo biti porabljena v proračunskem letu 2022 oziroma v plačilnih rokih, kot jih določa Zakon o izvrševanju proračunov Republike Slovenije za leti 2022 in 2023 (Uradni list RS, št. [187/21](http://www.uradni-list.si/1/objava.jsp?sop=2021-01-3713) in [206/21](http://www.uradni-list.si/1/objava.jsp?sop=2021-01-4283) – ZDUPŠOP).

Dodeljena proračunska sredstva se bodo izplačevala skladno z dinamiko izplačil, opredeljeno v pogodbah o sofinanciranju kulturnih projektov, in na podlagi izstavljenih zahtevkov za izplačilo.

1. **RAZPISNI ROK**

Razpis se začne dne **25. 3. 2022** in se zaključi dne **25. 4. 2022**.

1. **RAZPISNA DOKUMENTACIJA**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena na spletnih straneh ministrstva, na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/.

1. **ODDAJA VLOG**

Vloge morajo biti izpolnjene in oddane v elektronski obliki na spletnem obrazcu v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web) (v nadaljnjem besedilu: prijavni obrazec), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 15.1 in 15.2.

V izogib morebitnim težavam zaradi preobremenjenosti strežnika prijaviteljem priporočamo, da vloge na javni razpis oddajajo pred zadnjim dnem razpisnega roka.

Šteje se, da z oddajo vloge prijavitelj sprejema vse pogoje in kriterije razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja razpisa, objave rezultatov razpisa, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja in veljavnim zakonom, ki ureja varstvo podatkov.

Če bo prijavitelj po prvi oddaji vloge oddal elektronsko podpisano spremembo oziroma dopolnitev vloge, se bo upoštevala zadnja pravočasno oddana elektronsko podpisana vloga oziroma njena sprememba ali dopolnitev.

**Prijavitelje prosimo, da posamezne priloge oddajo v eni sami datoteki (priponki), četudi morebiti vsebuje več različnih dokumentov.**

**15.1 Oddaja elektronsko podpisane vloge**

Vlogo na javni razpis oddate na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>. Podpišete jo s kvalificiranim digitalnim potrdilom ali mobilno identiteto smsPASS. V tem primeru vloge ni potrebno tiskati in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **25. 4. 2022 do 23:59**.

**15.2 Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne identitete smsPASS, se vloga na javni razpis kljub temu odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa natisne in lastnoročno podpiše.

Obe obliki prijave, elektronska brez digitalnega podpisa in tiskana, morata biti vsebinsko popolnoma enaki.

Natisnjena in lastnoročno podpisana prijava mora biti **najkasneje 25. 4. 2022** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma neposredno izročena ministrstvu na navedenem naslovu.

Vse obvezne priloge, določene v razpisni dokumentaciji oziroma besedilu razpisa, morate priložiti le v spletnem obrazcu in jih ne pošiljajte še fizično.

Na ovojnico obvezno nalepite A4 dokument »Kuverta«, ki vsebuje vse potrebne podatke, kot so naslov, oznaka razpisa, navedba prijavitelja in drugo.

1. **ZAVRŽENJE VLOG**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala splošnih in posebnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge stranke.

Prijavitelji lahko do preteka razpisnega roka vloge dopolnjujejo oziroma spreminjajo.

**Vse prepozne ali nepopolne vloge ter vloge, ki jih bodo oddale neupravičene osebe, bo ministrstvo na podlagi petega oziroma šestega odstavka 117. člena ZUJIK ter prvega odstavka 10. člena Pravilnika, s sklepom zavrglo.**

1. **ODPIRANJE VLOG**

Odpiranje vlog se bo predvidoma začelo dne 3. 5. 2022. Prijavitelji bodo o rezultatih razpisa obveščeni najkasneje 60 dni po zaključku odpiranja vlog. Zaključek odpiranja pomeni odprtje vseh pravočasno prispelih ustreznih vlog in dopolnitev tistih vlog, ki so bile ob odpiranju nepopolne.

1. **PRISTOJNA USLUŽBENCA ZA PODAJANJE INFORMACIJ IN POJASNIL:**

Mag. Aleksej Adrijan Loos, e-pošta: aleksej.loos@gov.si

Marlenka Meršol, e-pošta: marlenka.mersol@gov.si

Posredovanje informacij poteka po elektronski pošti. Termin in način izvedbe javnih inštrukcij bo objavljen na spletni strani <http://www.gov.si/drzavni-organi/ministrstva/ministrstvo-za-kulturo/javne-objave/> v skladu s takrat veljavnimi ukrepi za preprečevanje epidemije covid-19.

1. **VPOGLED V RAZPISNO DOKUMENTACIJO**

Zainteresirane osebe se lahko seznanijo z razpisno dokumentacijo na elektronskem naslovu <https://www.gov.si/drzavni-organi/ministrstva/ministrstvo-za-kulturo/javne-objave/> oziroma v spletni aplikaciji eJR.

1. **OPOZORILA**

**Prijavitelje opozarjamo, da je izvedba javnega razpisa odvisna od proračunskih zmogljivosti ministrstva. V primeru sprememb v državnem proračunu ali finančnem načrtu ministrstva, ki bi neposredno vplivale na izvedbo sofinanciranja, jih je ministrstvo dolžno upoštevati in v skladu z njimi sprejeti ustrezne ukrepe. Če se v času izvedbe postopka razpisa zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev razpisa, lahko Ministrstvo iz tega razloga postopek razpisa ustavi oz. v primeru že zaključenega izbora kulturnih projektov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.**

**V primeru, da se prijavitelj prijavi na ta razpis z več vlogami, kot jih določajo splošni ali posebni pogoji na posameznem razpisnem podpodročju, se vse vloge prijavitelja zavržejo kot vloge neupravičene osebe (zaradi neizpolnjevanja splošnih ali posebnih pogojev).**

**V primeru, da več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičenih oseb).**

**V primeru, da se prijavitelj prijavi s projektom, ki vsebinsko ne sodi na razpisno področje oziroma katerega od podpodročij in ga strokovna komisija ne more oceniti s kriteriji, navedenimi v razpisnem besedilu pod točko 8, se zavrže kot vloga neupravičenega prijavitelja.**

dr. Vasko Simoniti

minister